NNCL ผนึกพันธมิตร ตั้งบ.ร่วมทุน “แอ๊บโซลูท อีโค” ลุยธุรกิจออกแบบ-ติดตั้งระบบบำบัดน้ำเสีย
NNCL ผนึกพันธมิตร ตั้งบ.ร่วมทุน "แอ๊บโซลูท อีโค" ลุยธุรกิจออกแบบ-ติดตั้งระบบบำบัดน้ำเสีย
17 มี.ค. 2563

บริษัท นวนคร จำกัด (มหาชน) หรือ NNCL เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ตามที่คณะกรรมการบริษัทฯ ในการประชุมครั้งที่ 3/2563 วันที่ 17 มี.ค.63 ได้มีมติอนุมัติจัดตั้ง บริษัท แอ๊บโซลูท อีโค จำกัด ซึ่งเป็นบริษัทร่วมทุน (Joint Venture) ระหว่างบริษัทฯ กับ บริษัท กรีน เวิลด์ โซลูชั่น เทคโนโลยี่ จำกัด
โดยมีวัตถุประสงค์จัดตั้งขึ้นเพื่อดำเนินธุรกิจออกแบบและติดตั้งระบบบำบัดน้ำเสีย เป็นการขยายขอบข่ายการดำเนินธุรกิจของบริษัทฯ ด้วยทุนจดทะเบียน จำนวน 1,000,000 บาท แบ่งออกเป็น 100,000 หุ้น เป็นหุ้นสามัญ จำนวน 100,000 หุ้น มีมูลค่าหุ้นละ 10 บาท ถือหุ้นโดย NNCL 51% จำนวน 51,000 หุ้น ขณะที่ บริษัท กรีน เวิลด์ โซลูชั่น เทคโนโลยี่ จำกัด 49% จำนวน 49,000 หุ้น
อนึ่ง บริษัท กรีน เวิลด์ โซลูชั่น เทคโนโลยี่ จำกัด ก่อตั้งมาแล้ว 14 ปี ประกอบกิจการด้านการบำบัดน้ำเสีย ด้วยการใช้นวัตกรรมและเทคโนโลยีนำมาบูรณาการในการบำบัดน้ำเสีย ซึ่งช่วยประหยัดพลังงานและรักษาสิ่งแวดล้อม ส่งผลให้ต้นทุนในการดูแลบำรุงรักษาและการใช้พื้นที่บำบัดน้ำเสียลดลง